ทองปิดบวก 4.2 ดอลล่าร์
สัญญาทองคำตลาดนิวยอร์กปิดบวก 4.2 ดอลล่าร์ที่ 1,606.6 ดอลลาร์/ออนซ์หลังสหรัฐเผยภาคการผลิตขยายตัว
16 ส.ค. 2555

สัญญาทองคำตลาดนิวยอร์กปิดบวก 4.2 ดอลล่าร์ที่ 1,606.6 ดอลลาร์/ออนซ์หลังสหรัฐเผยภาคการผลิตขยายตัว 
สัญญาทองคำตลาด COMEX (Commodity Exchange) ส่งมอบเดือนธ.ค.เพิ่มขึ้น 4.2 ดอลลาร์ หรือ 0.26% ปิดที่ 1,606.6 ดอลลาร์/ออนซ์  
สัญญาทองคำดีดตัวขึ้นหลังจากธนาคารกลางสหรัฐ (เฟด) รายงานว่า การผลิตในภาคอุตสาหกรรมปรับตัวสูงขึ้น 0.6% ในเดือนก.ค. เนื่องจากกิจกรรมการผลิตเพิ่มขึ้นอย่างต่อเนื่อง ขณะที่อัตราการใช้กำลังการผลิตก็ปรับเพิ่มขึ้นสู่ระดับ 79.3% ในเดือนก.ค.เมื่อเทียบกับเดือนก่อนหน้า
รายงานของเฟดระบุว่า การผลิตยานยนต์และชิ้นส่วนยานยนต์ทะยาน 3.3% ในเดือนก.ค. และหากไม่นับรวมการผลิตยานยนต์ การผลิตในภาคการผลิตเดือนก.ค.จะขยายตัวเพียง 0.2% เทียบกับ 0.4% ในเดือนมิ.ย. ส่วนการผลิตของเหมืองแร่ขยายตัว 1.2% ส่วนการผลิตด้านสาธารณูปโภคเพิ่มขึ้น 1.3%
ทั้งนี้ นักลงทุนยังคงจับตาดูว่าเฟดจะใช้มาตรการกระตุ้นเศรษฐกิจเพิ่มเติมหรือไม่ ในการประชุมครั้งต่อไปซึ่งจะมีขึ้นในวันที่ 12 ก.ย.นี้